31995R2597
L 270/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2597/95 НА СЪВЕТА
от 23 октомври 1995 година
относно предоставянето на статистически данни за номиналния улов и риболовната дейност на държавите-членки, които извършват риболов в зони извън северната част на Атлантическия океан
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Европейската общност стана член на Организацията на ООН по прехраната и земеделието (ФАО);
като има предвид, че подписаният от Съвета на Европейския съюз и от Комисията на Европейските общности протокол предвижда Комисията да предоставя на ФАО изискваните статистически данни;
като има предвид, че съгласно принципа на субсидиарност, целите на предлаганата дейност могат да се осъществят единствено на основата на юридически акт на Общността, тъй като само Комисията има възможност да координира необходимото хармонизиране на статистическите данни за цялата Общност, докато събирането на статистически данни за риболова и необходимата инфраструктура за тяхната обработка и контрола на надеждността им са задължение преди всичко на държавите-членки;
като има предвид, че специфичният метод за съставянето на статистическа информация на Общността въз основа на националните системи за статистика изисква да се поддържа тясно сътрудничество между държавите-членки и Комисията, по-специално посредством Постоянния комитет по земеделска статистика, създаден с Решение 72/279/ЕИО (3),
ПРИЕ НАСТОЯЩИЯ РЕГЛАМЕНТ:
Член 1
Всяка държава-членка предоставя на Комисията данни за извършения улов с кораби, регистрирани в тази държава-членка, или плаващи под нейно знаме и извършващи риболов в някои зони извън северната част на Атлантическия океан, при спазване на Регламент (Евратом, ЕИО) № 1588/90 на Съвета от 11 юни 1990 г. относно предоставяне на поверителна статистическа информация на Статистическата служба на Европейските общности (4).
Данните за номиналния улов включват всички продукти от риболова, разтоварени на сушата или трансбордирани в морето под каквато и да било форма, но изключват количествата, които се изхвърлят в морето след улова, служат за консумация на борда или за стръв. Данните се вписват в тонове еквивалент на живо тегло от разтоварения на сушата или трансбордиран улов със закръгляване до един тон.
Член 2
1. Данните, които трябва да се предоставят, се отнасят до номиналния улов във всяка от главните риболовни зони и техните подразделения, изброени в приложение 1, описани в приложение 2 и илюстрирани в приложение 3. В приложение 4 са изброени видовете, за чийто улов се изисква предоставяне на данни за всяка от главните риболовни зони.
2. Данните, които се отнасят за календарната година, се предоставят в срок от шест месеца след изтичането на тази година.
3. В случай че корабите на държавата-членка, посочени в член 1, не са извършвали риболов в някоя от главните риболовни зони на дадената календарна година, то държавата-членка надлежно информира Комисията. Въпреки това, ако е бил извършен риболов в такава част, се предоставят данни за улова през разглеждания годишен период в комбинации вид риба/подразделение на зоната.
4. Данните за онези видове риба, уловена с кораби на дадена държава-членка, които са от второстепенно значение, може да не се съобщават поотделно за всеки от тях, а обобщено, при условие че теглото на продуктите не надвишава 5 % от теглото на общия годишен улов, осъществен в дадената главна риболовна част.
5. Списъкът на статистическите риболовни зони и техните подразделения, както и списъкът на видовете, могат да бъдат изменени съгласно предвидената в член 5 процедура.
Член 3
Освен ако няма противоположни разпоредби в рамките на общата политика в областта на рибарството, всяка държава-членка има право за използва метода на извадка за получаване на данни за улова за частите от риболовния флот, за които набавянето на пълната информация би изисквало прекомерно администриране. Процедурите на използване на извадки, както и пропорционално съответстващата част на получените по този начин данни, трябва да се опишат подробно от държавата-членка в доклад, съгласно изискванията на член 6, параграф 1.
Член 4
Държавите-членки изпълняват задълженията си към Комисията съгласно членове 1 и 2, като предоставят изискваните данни на магнитен носител, чийто формат е уточнен в приложение 5.
С предварителното съгласие на Комисията държавите-членки могат да предоставят данните в друга форма и на друг носител.
Член 5
1. В случай на позоваване на посочената в настоящия член процедура, Постоянният комитет по земеделска статистика, наричан по-долу „Комитетът“, се сезира от неговия председател или по инициатива на последния, или по молба на представител на някоя държава-членка.
2. Представителят на Комисията внася в Комитета проект за мерките, които следва да се предприемат. Комитетът дава становището си по този проект в срок, определен от председателя, в зависимост от спешността на въпроса. Становището се приема с мнозинство, съгласно член 148, параграф 2 от Договора за вземане на решения, каквито Съветът следва да взема по предложение на Комисията. При гласуването в Комитета, гласовете на представителите на държавите-членки се претеглят, както е посочено в упоменатия по-горе член. Председателят не участва в гласуването.
3.
а)
Комисията одобрява предвидените мерки, ако те съответстват на становището на Комитета.
б)
Ако предвидените мерки не съответстват на становището на Комитета или при липса на становище, Комисията незабавно представя на Съвета предложение относно мерките, които следва да бъдат предприети. Съветът се произнася с квалифицирано мнозинство.
Ако след изтичане на три месеца след сезирането на Съвета той не се е произнесъл, Комисията взема решение по предложените мерки.
Член 6
1. В срок от дванадесет месеца, считано от датата на влизане в сила на настоящия регламент, всяка държава-членка представя на Комисията подробен доклад, в който описва методите за събиране на данните за улова и риболовната дейност, като уточнява степента на представителност и надеждност на данните. В сътрудничество с държавите-членки Комисията прави обобщение на тези доклади и го представя на компетентна работна група на Комитета по земеделска статистика.
2. Държавите-членки уведомяват Комисията в срок от три месеца за всяка настъпила промяна в съобщените данни по смисъла на параграф 1.
3. Ако от методологичните доклади съгласно параграф 1 е видно, че някоя държава-членка не е в състояние веднага да задоволи изискванията на настоящия регламент и се налагат изменения по отношение на техниките на изследването и методологията, Комисията, в сътрудничество с тази държава-членка и заедно с Постоянния комитет по земеделска статистика може да съгласува преходен период от не повече от две години, през който да бъде изпълнена програмата, която е предмет на настоящия регламент.
4. Методологичните доклади, преходните мерки, наличността и надеждността на данните и другите въпроси, свързани с прилагането на настоящия регламент, се разглеждат веднъж годишно от компетентна работна група на Комитета по земеделска статистика.
Член 7
Настоящият регламент влиза в сила в деня след публикуването му в Официален вестник на Европейските общности.
Прилага се от 1 януари 1995 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 23 октомври 1995 година.